

CRNA GORA

ZAVOD ZA ŠKOLSTVO

Predmetni program

**VREDNOVANJE PROSTORA**

Izborni predmet za VIII i IX razred osnovne škole

Podgorica

2017.

**Sadržaj**

[**A.** **NAZIV PREDMETA** 3](#_Toc495046295)

[**B.** **ODREĐENJE PREDMETA** 3](#_Toc495046296)

[**C.** **CILJEVI PREDMETA** 4](#_Toc495046297)

[**D.** **POVEZANOST SA DRUGIM PREDMETIMA I MEDUPREDMETNIM TEMAMA** 5](#_Toc495046298)

[**E.** **OBRAZOVNO-VASPITNI ISHODI PREDMETA** 5](#_Toc495046299)

[VIII razred 5](#_Toc495046300)

[IX razred 8](#_Toc495046301)

[**F.** **DIDAKTIČKE PREPORUKE ZA REALIZACIJU PREDMETA** 10](#_Toc495046302)

[**G.** **PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I NADARENIM UČENICIMA** 11](#_Toc495046303)

[**H.** **VREDNOVANJE OBRAZOVNO-VASPITNIH ISHODA** 12](#_Toc495046304)

[**I.** **USLOVI ZA REALIZACIJU PREDMETA** 12](#_Toc495046305)

# **NAZIV PREDMETA**

**VREDNOVANJE PROSTORA**

# **ODREĐENJE PREDMETA**

1. **Položaj, priroda i namjena predmetnog programa**

*Vrednovanje prostora* je izborni predmet koji se izučava u VIII i IX razredu osnovne škole. Suština predmeta jeste da među učenicima[[1]](#footnote-1) širi znanje o vrijednostima prostora osposobljavajući ih da aktivno doprinose prostornom razvoju uvažavajući prirodne, ekonomske, socijalne i kulturalne resurse.

Kako je prostor ograničen i nije obnovljiv resurs, odnos prema njemu treba da se zasniva na racionalnoj upotrebi što će ga sačuvati za buduće generacije. Sa ove tačke gledišta, predmet *Vrednovanje prostora* podiže svijest učenika o održivom razvoju, kao procesu koji može da bude nosilac socijalnog i ekonomskog blagostanje čuvajući životnu sredinu i bogatstvo prostora date oblasti.

Kada govorimo o vrijednostima prostora često ih povezujemo sa „iskustvom”, „sjećanjem” i „željenim stanjem”, tako da vrijednost prostora možemo definisati kao sistem normi, stavova, vjerovanja, gledišta, mišljenja i zapažanja koji utiču na odnos između pojedinca, prostora i aktivnosti u prostoru. Važno je bolje razumijevanje odnosa na kojima se zasniva veza između pojedinca, zajednice i prostora što doprinosi adekvatnijem korišćenju prostora i njegovoj održivosti. Kako sam prostor dobija vrijednost jedino kada je takva vrijednost zapažena od onih koji ga koriste, sadržaji ovog Programa omogućavaju dublje i adekvatnije spoznaju tih odnosa, a u skladu sa tim olakšavaju određivanje prioriteta pri korišćenju (održiva upotreba) i zaštiti prostora.

*Vrednovanje prostora* omogućava učenicima da na osnovu istraživanja na terenu, aktivnog i kooperativnog učenja i učenja na osnovu iskustva, dožive prostor kao sopstveno okruženje sastavljeno od prirodnih i elemenata koje je napravio čovjek. Takođe, izučavanje ovog predmeta podstiče radoznalost učenika za prostor u kojem živimo, razvija intelektualne sposobnosti i uočavanje uzročno-posljedičnih veza. Upravo u tome se i ogleda značaj proučavanja ovog izbornog predmeta.

Namjena predmeta je da učenici steknu primjenjiva znanja i vještine o kompleksnosti vrijednosti prostora i procesa održivog razvoja, neophodnih za njihov budući život. Takođe, ovaj predmet omogućava rano sticanje znanja o prostoru, dalje nadograđivanje na višim nivoima obrazovanja i početak kreiranja stručnjaka iz različitih oblasti koji će raspolagati znanjima o prostoru.

1. **Broj časova i oblici nastave**

Nastavni predmet *Vrednovanje prostora* pripada grupi izbornih predmeta. Izučava se u VIII i IX razredu sa po jednim časom nedjeljno, i to: 34 časa godišnje u VIII i 31 čas godišnje u IX razredu. Od ukupnog fonda, 28 časova u VIII, odnosno 27 časova u IX razredu predviđeno je za realizaciju obaveznih ishoda programa (85% od ukupnog vremena) i 6, odnosno 5 časova (15% od ukupnog vremena) za realizaciju ishoda koji se planiraju u školi (saradnji škole i lokalne zajednice).

Predviđena zastupljenost pojedinih vidova nastave prikazana je tabelarno.

|  |  |  |  |  |  |  |
| --- | --- | --- | --- | --- | --- | --- |
| **Razred** | **Sedmični broj časova** | **Broj časova – obavezni dio**  (80-85%) | **Broj časova – otvoreni dio**  (15 do 20%) | **Ukupno časova** | **Teorijska**  **nastava** | **Vježbe i ostali**  **vidovi nastave** |
| VIII | 1 | 28 | 6 | 34 | 10 | 18 |
| IX | 1 | 27 | 4 | 31 | 9 | 18 |

Na ovim časovima zastupljena je teorijska nastava, vježbe, demonstracioni ogled, eksperiment, istraživanje, debata, diskusija, izrada projekta i slično.

# **CILJEVI PREDMETA**

1. **Saznajni ciljevi**

Učenici treba da :

* podižu svijest o značaju prostora (prirodni i elementi prostora koje je napravio čovjek) kao resursa;
* razumiju ključne probleme u prostoru (ugroženost životne sredine, devastacija prostora, neplansko korišćenje);
* shvataju značaj institucija nadležnih za upravljanje prostorom;
* shvataju značaj bezbjedne i zdrave životne sredine, koju karakterišu dobro uređene javne i zelene površine;
* razumiju da su glavni izazovi održivih gradova i naselja: energija, otpad, voda, transport, zelena infrastruktura, javni prostori;
* shvate značaj planiranja, održivog razvoja i racionalnog korišćenja prostora.

1. **Procesni ciljevi**

Učenici treba da:

* razvijaju vještine analitičkog posmatranja i sistematskog terenskog istraživanja;
* razvijaju sposobnost za saradnju, komunikativnost, tolerantnost, timski rad i preuzimanje odgovornosti;
* razvijaju samostalnost, samopouzdanje, inovativnost i kreativnost;
* razviju sposobnost orijentacije u prostoru, sposobnost čitanja i crtanja karata (mapa);
* razviju sposobnost upotrebe jednostavnih metoda istraživanja (opažanje, intervju, jednostavna analiza, kartiranje, upotreba teksta, dijagrama, statističkih i drugih izvora);
* razviju sposobnost logičkog povezivanja i samostalne organizacije istraživanja;
* razvijaju pozitivan stav prema preduzetništvu, inovativnom načinu rješavanja problema i donošenju odluka;
* razvijaju sposobnost odgovornog i aktivnog učešća u rješavanju problema održivog razvoja.

# **POVEZANOST SA DRUGIM PREDMETIMA I MEDUPREDMETNIM TEMAMA**

Današnje je društvo suočeno s globalnim problemima za čije je rješavanje potrebno primjenjivati holistički pristup. Izborni predmet Vrednovanje prostora je povezan sa programima drugih predmeta koji se izučavaju u osnovnoj školi, a koji se odnose na prostor, očuvanje životne sredine i održivi razvoj (Matematika, Geografija, Likovna kultura i Biologija). Takođe, sadržaji programa su povezani sa prirodnim naukama kao što su Fizika i Hemija, a prilikom realizacije sadržaja i pojmova mobilišu se i produbljuju znanja i vještine iz predmeta kao što su Građansko vaspitnje, Informatika sa tehnikom, Crnogorski-srpski, bosanski, hrvatski jezik i književnost, Muzička kultura, Istorija i dr.

Pored doprinosa ciljevima bliskih predmeta, ovaj predmet direktno doprinosi i ostvarivanju međupredmetnih tema kao što su: Klimatske promjene, Zelena ekonomija, Zaštita životne sredine, Preduzetništvo, Obrazovanje o ljudskim pravima i Biodiverzitet. Ishodi međupredmetne teme Održivi gradovi i naselja dobrim dijelom su uključeni kroz obrazovno-vaspitni ishod 3 u IX razredu.

# **OBRAZOVNO-VASPITNI ISHODI PREDMETA**

## **VIII razred**

|  |
| --- |
| **Obrazovno-vaspitni ishod 1**  ***Na kraju učenja učenik će moći da procijeni vrijednost prostora u odnosu na održivi razvoj.*** |
| **Ishodi učenja**  *Tokom učenja učenik će moći da:*   * razlikuje u prostoru prirodne i elemente koje je napravio čovjek; * vrednuje značaj prostora kao resursa; * navodi primjere djelovanja čovjeka na prostor; * poveže efikasno korišćenje prostora i održivi razvoj. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   prostor, prirodni i antropogeni elementi prostora, prirodni resursi, ugroženost životne sredine, devastacija prostora, održivi razvoj, vrijednosti prostora   1. **Aktivnosti učenja**   Učenici aktiviraju prethodna znanja i iskustva na osnovu kojih daju svoju definiciju prostora; kroz razgovor identifikuju elemente koji čine prostor; diskutuju o vrijednostima elemenata prostora; diskutuju o značaju prostora za život; analiziraju stepen ugroženosti životne sredine i razgovaraju o nužnosti zaštite prostora; razgovaraju o značaju održivog razvoja i predlažu mjere za zaštitu životne sredine.   1. **Broj časova realizacije** (2) 2T |
| **Obrazovno-vaspitni ishod 2**  ***Na kraju učenja učenik će moći da donese zaključak o generalnim vrijednostima prostora.*** |
| **Ishodi učenja**  *Tokom učenja učenik će moći da:*   * prepozna pojedinosti i kvalitete elemenata koji karakterišu i čine dati prostor (generalne vrijednosti prostora); * uporedi sadržaje na mapi sa elementima koji čine prostor; * odredi elemente „nametljive uljeze“ koji se ne uklapaju u dati prostor i elemente koji doprinose kvalitetu prostora; * obradi podatake koji su prikupljeni tokom posmatranja terena; * među posmatranim elementima prepozna one koji izražavaju posebne, „pozitivne“ vrijednosti i one koji imaju „negativne“ vrijednosti; * interpretira karakteristike prostora upotrebom različitih instrumenata, dostignuća i skala procjena; * kategorizuje elemente u prostoru kao resurs ili prijetnju; * analizira odnose između „elemenata-resursa“ i “elemenata-prijetnji“; * ocijeni mogućnosti i prijetnje za održivi razvoj date teritorije; * kritički promišlja o potencijalima za transformaciju datog prostora. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   generalne vrijednosti prostora, segmenti maršrute, „pozitivne vrijednosti“ elemenata prostora, „negativne vrijednosti“ elemenata prostora, sumarna mapa prostora, održivo planiranje   1. **Aktivnosti učenja**   Učenici iznose lična znanja i stavove koje posjeduju o prostoru koji istražuju (prikupljanje ideja); određuju generalne vrijednosti prostora; istražuju, svim čulima posmatraju pažljivo prostor kroz koji prolaze; kreću se na terenu pomoću mape po unaprijed određenoj maršruti; zapisuju u sveske elemente koji im privlače pažnju i koji upućuju na vrijednosti prostora; fotografišu elemente koje analiziraju; prikupljaju predmete na koje naiđu i koji im privuku pažnju; zapažaju i opisuju pozitivne i negativne karaktere posmatranih elemenata (crvena i plava kritička opservacija); prave sumarnu mapu istraženog prostora sa komentarima, zalijepljenim fotografijama i predmetima prikupljenim na terenu (Guliverova mapa); prave domino pločice sa elementima „resurs“, „prijetnja“ i džoker (akcija); igraju igru „domine“; pronalaze mogućnosti za valorizaciju pozitivnih faktora i ublažavanje negativnih; utvrđuju moguće odnose među različitim prostornim elementima i predlažu akcije za njihovu promjenu; prezentuju rezultate istraživanja na nivou škole.   1. **Broj časova realizacije** (8) 2T + 6V |
| ***Obrazovno-vaspitni ishod 3***  ***Na kraju učenja učenik će moći da kritički definiše upotrebu javnog prostora.*** |
| **Ishodi učenja**  *Tokom učenja učenik će moći da:*   * poveže elemente prostora sa sadržajem mape; * navede glavne namjene prostora i korisnike; * objasni kako funkcija i namjena prostora utiče na doživljavanje prostora (pozitivno ili negativno percipiranje); * ispita vrijednosti prostora fotografisanjem na osnovu principa sistematskog istraživanja i učenja kroz iskustvo; * analizira zavisnost vrednovanja prostora od ugla posmatranja; * analizira način i stepen promjena u prostoru u zavisnosti od vremena, upotrebe i korisnika; * analitički razmotri kako i koliko upotreba prostora zavisi od konfiguracije; * interpretira razultate dobijene intervjuisanjem u cilju vrednovanja prostora; * kritički procijeni uticaj upotrebe i vremena na vrijednost prostora; * samostalno izvodi terensko istraživanje. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   otvoreni i izgrađeni prostor, upotreba prostora u smislu javnog dobra, usaglašenost (kompatibilnost) upotrebe prostora i korisnika, konfiguracija terena, promjenljivost i vrednovanje prostora u zavisnosti od upotrebe i korisnika   1. **Aktivnosti učenja**   Učenici prate maršrutu, posmatraju i zapažaju javnu upotrebu i način upotrebe prostora; unose u bilježnice zapažene utiske, sakupljene informacije i predmete koji ukazuju na upotrebu prostora; fotografišu elemente na određenim segmentima maršrute u različitim, ali pravilnim vremenskim intervalima i iz različite prespektive; intervjuišu korisnike prostora; analiziraju kako se upotrebljava prostor u različito doba dana, klasifikuju i sistematizuju rezultate istraživanja; prave knjige pokretnih fotografija; diskutuju na osnovu interpretiranih rezultata o promjeni vrijednosti prostora u zavisnosti od vremena, upotrebe i vrste korisnika; samostalno ponavljaju istraživanje.   1. **Broj časova realizacije** (9) 3T + 6V |
| **Obrazovno-vaspitni ishod 4**  ***Na kraju učenja učenik će moći da procijeni uticaj čovjeka na prirodnu ravnotežu pejzaža.*** |
| **Ishodi učenja**  *Tokom učenja učenik će moći da:*   * uočava koji elementi karakterišu dati pejzaž, njihove odnose i funkcije; * prepoznaje različite nivoe i elemente prirodnosti; * prezentuje odnos između uticaja čovjekove aktivnosti i prirodnih elemenata i između prirodnih pejzaža i tipičnih stanovnika; * predstavlja prostor i elemenate koji ga karakterišu; * samostalno vrši istraživanje na novom prostoru. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   pejzaž, urbani, ruralni i prirodni pejzaž, međuzavisnost elemenata prostora, nivo prirodnosti, narušavanje prirodne ravnoteže, međusobni odnosi elemenata pejzaža, sumarna mapa prostora   1. **Aktivnosti učenja**   Učenici posmatraju elemente prostora i bilježe svoja zapažanja; fotografišu elemente prostora; sakupljaju uzorke sa terena; analiziraju uticaj čovjeka na prirodnu ravnotežu pejzaža; prave sumarnu mapu prostora koji je istraživan sa upisanim komentarima; zalijepljenim fotografijama i predmetima prikupljenim na terenu; pišu priču kao sintezu istraživanja; kroz priču objašnjavaju urađenu mapu; samostalno ponavljaju istraživanje na novom (drugom) prostoru.   1. **Broj časova realizacije** ( 9 ) 3T + 6V |

## **IX razred**

|  |
| --- |
| **Obrazovno-vaspitni ishod 1**  ***Na kraju učenja učenik će moći da reprodukuje svoje direktno iskustvo o prostoru preko verbalne ili vizuelne priče.*** |
| **Ishodi učenja**  *Tokom učenja učenik će moći da:*   * sistematski posmatra prostor koristeći sva čula i uočava pojedinosti i kvalitete prostora; * analizira sopstvene doživljaje; * prevodi doživljaje prostora u pisanu i grafičku formu. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   prostor, kvaliteti prostora, čula, senzorno iskustvo, kinestetička percepcija (osjećaj kretanja), tehnike disanja, fokusiranje, vidno polje, doživljaj prostora, mapa podrške za priču, priča preko mape   1. **Aktivnosti učenja**   Pažljivo posmatraju prostor kroz koji se lagano kreću; prikupljaju predmete koji im privuku pažnju; bilježe svoje doživljaje zapisivanjem u svesku (opisi i osjećanja); crtaju mape i crteže na osnovu svog doživljaja prostora; aktiviraju sva čula (osluškuju, probaju, pomirišu, dodiruju...); ekperimentišu sa jednostavnim tehnikama disanja; fokusiraju, smanjuju vidno polje i skoncentrišu pažnju na samo nekoliko pogleda na prostor; na osnovu sjećanja, zabilješki i prikupljenih predmeta, kreiraju priču o svom doživljaju istraženog prostora; prave mapu podrške za priču, pričaju svoju priču raspoređujući na mapi prikupljene predmete, bilješke i crteže napravljene tokom istraživanja; prave dnevnik istraživanja; pišu esej o iskustvima i osjećanjima za vrijeme istraživanja; porede iznesena gledišta (ispričane priče).   1. **Broj časova realizacije** (9) 2T + 7V |
| **Obrazovno-vaspitni ishod 2**  ***Na kraju učenja učenik će moći da isplanira određeni prostor.*** |
| **Ishodi učenja**  *Tokom učenja učenik će moći da:*   * objasni neophodnost planiranja prostora; * ocjenjuje značaj planskih dokumenta; * identifikuje probleme u posmatranom prostoru; * predviđa koje je rješenje najbolje za postavljeni problem i koje promjene to rješenje izaziva kod elemenata i odnosa koji određuju dati prostor; * objašnjava složenost i posljedice promjena na raspored prostora; * samostalno isplanira manji prostor. |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   prostorno planiranje, prostorni plan, problemi u prostoru, nužnost planiranja, proces promjena prostora, planeri, urbanisti, arhitekte, mape rješenja, posljedice promjena prostora, svrsishodnost planiranja   1. **Aktivnosti učenja**   Slušaju predavanje o planiranju prostora; razgovaraju sa odgovornim i nadležnim za planiranje; organizuju debatu o problemima u prostoru; izrađuju mape različitih ponuđenih rješenja; komuniciraju sa lokalnim vlastima putem „pisma gradonačelniku“; prave anketu o korisnosti ponuđenih rješenja problema; organizuju kampanju za građane lokalne zajednice putem novina, radija, televizije, štandova po gradu, letaka, plakata i sl.; postavljaju blog (sajt) gdje će biti predstavljena različita mišljenja o rješenju problema zajedno sa diskusijama koje se budu dešavale.   1. **Broj časova realizacije** (10) 4T + 6V |
| **Obrazovno-vaspitni ishod 3**  ***Na kraju učenja učenik će moći da doprinese održivom razvoju zajednice.*** |
| **Ishodi učenja**  *Tokom učenja učenik će moći da:*   * istraži glavne izazove/resurse održivih gradova i naselja (energija, otpad, voda, transport, zelena infrastruktura, javni prostori); * diskutuje o funkcionisanju gradova u prošlosti i sadašnjosti; * predviđa funkcije budućih gradova; * vrednuje građevine i prostor; * povezuje lokalni javni prostor sa lokalnim potrebama; * navede primjere upravljanja resursima u lokalnoj sredini; * doprinese unapredivanju lokalnih zajednica i gradova kako bi postala prijatnija mjesta za život (zdrava, atraktivna i ekonomski uspješna); |
| **Didaktičke preporuke za realizaciju obrazovno-vaspitnog ishoda**   1. **Sadržaji/pojmovi:**   sveobuhvatno planiranje i pristup upravljanju, ekonomska, socijalna i ekološka održivost, bezbjedno i zdravo životno okruženje za sve, energetska efikasnost, održivo upravljanje otpadom, održivo korišćenje vode, zelena infrastruktura u urbanim sredinama, adaptacija na klimatske promjene, ambijent, održavanje biodiverziteta, konzervacija, zaštita   1. **Aktivnosti učenja**   Na osnovu prethodnog znanja i iskustva učenici definišu pojam održivog razvoja; gledaju filmove i slušaju predavanja na temu održivog razvoja; upoređuju funkcionisanje gradova danas i u prošlosti; predviđaju njihov izgled i funkciju u budućnosti; na terenu uočavaju elemente svog naselja ili njegovog dijela; istražuju kako i gdje se odlaže otpad, koji se izvori energije koriste, kakvo je snabdijevanje vodom, u kakvom su stanju površinske vode, zelene površine i površine za odmor i rekreaciju; prave bilješke, fotografišu, intervjuišu stanovnike; markiraju dobra i loša rješenja u prostoru; na osnovu prikupljenog materijala na terenu pripremaju kampanju putem koje će skrenuti pažnju građanja na značaj i neophodnost održivog razvoja zajednice (prave letke, plakate, postavljaju štand, prave izložbu dobrih i loših rješenja i dobrih predloga koji bi doprinijeli da lokalna zajednica postane prijatnije mjesto za život).   1. **Broj časova realizacije** (8) 3T + 5V |

# **DIDAKTIČKE PREPORUKE ZA REALIZACIJU PREDMETA**

Nastavnicima se preporučuje orijentacioni broj časova za realizaciju svakog obrazovno-vaspitnog ishoda, sadržaja i pojmova na koje se ishod odnosi. Navedene su i aktivnosti učenja koje su neophodan uslov za realizaciju ishoda.

Bez obzira na širok raspon metoda i tehnika u nastavi, neophodno je naglasiti da svaki obrazovno-vaspitni ishod u predmetnom programu Vrednovanje prostora zahtijeva od nastavnika pažljivo razrađen scenario časa. To je važno iz nekoliko razloga: jasno definisanje ishoda, efikasno planiranje i kontrola vremena, obezbjeđivanje neophodnog materijala, stimulisanje aktivnosti učenika, individualizovani pristup, neophodne intervencije nastavnika. Naravno, sve je to u funkciji stalnog praćenja procesa nastave, ali i učeničkih postignuća, čime se obezbjeđuje potpunija realizacija ishoda.

Sadržaj programa nije strogo definisan, već nastavnici i učenici prema sopstvenim interesovanjima i mogućnostima mogu sami istraživati i birati karakteristične primjere. Učenje mora imati smisla za učenika. Kod učenika treba razvijati sposobnost samostalnog korišćenja različitih izvora znanja, povezivanja sopstvenih iskustava sa znanjem stečenim u školi, samostalnog istraživanja i učenja. Da bi se ostvario visok nivo postignuća, akcenat treba da bude na učenju smislenih, međusobno povezanih sadržaja, potrebnih za dalje obrazovanje i svakodnevni život. U cilju dostizanja kvaliteta i trajnosti stečenih znanja, neophodno je ostvariti korelaciju među različitim nastavnim predmetima.

U nastavi i učenju neophodno je primjenjivati participativne tehnike, metode aktivnog učenja i nastave, kooperativnog učenja, interaktivnog učenja što će učenicima pomoći da razvijaju i stiču vještine kritičkog mišljenja, odgovornosti, podrške, saradnje, tolerancije. Neke specifične tehnike koje se koriste u takvim pristupima su: rad u manjim grupama, simulacija, igranje uloga, učeničke prezentacije, studije slučaja, esej, kontinuum vrijednosti, debate “za i protiv”, korišćenje literature i medija, učenički projekte, gost na času, rad na terenu, mali učenički projekti itd.

Naglasak u nastavi ovog predmeta je na aktivnom učešću učenika i konstruktivnim komunikacijama između učenika (pojedinačno i u grupi) i nastavnika, na podsticanju različitih nivoa misaonih aktivnosti, ali i na uvježbavanju, praktikovanju vještina u različitim situacijama, koje takođe dovode do specifičnih misaonih i emocionalnih uvida. Mnogo manji naglasak je na frontalnoj nastavi.

U nastavi posebnu važnost treba posvetiti i terenskom radu. Terenski rad se može organizovati i u prilikama kada se organizuju prirodnjački dani, ekološki dani, akcije gorana i slično.

S obzirom na multidisciplinarno određenje izbornog predmeta *Vrednovanje prostora* poželjno je u izvođenje nastave uključiti predmetne nastavnike različitih oblasti, direktno ili u obliku međupredmetne saradnje i stručnih konsultacija. Takođe, za mnoge oblasti je preporučljivo angažovati i vanškolske institucije (pozorište), stručnjake iz prakse (lokalna samouprava), stručnjake sa univerziteta (geografe, biologe, arhitekte, građevince...). Kako je koncept predmeta otvoren, a mnogi sadržaji se izvode na terenu, preporučljivo je prilagođavanje rasporeda časova.

Na početku realizacije obrazovno-vaspitnih ishoda potrebno je učenike upoznati sa osnovnim pojmovima i namjenom predmeta. Za uvod u svaki obrazovno-vaspitni ishod nastavnik se može poslužiti jednostavnom verzijom metode brainmstorming-a (ili nekom drugom metodom slične namjene), koja bi učenicima približila prostor koji istražuju. (U Priručniku se nalazi uputstvo za ovaj dio nastavnog procesa).

# **PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I NADARENIM UČENICIMA**

1. **Prilagođavanje programa djeci sa posebnim obrazovnim potrebama**

Članom 11 Zakona o vaspitanju i obrazovanju djece sa posebnim obrazovnim potrebama propisano je da se u zavisnosti od smetnji i teškoća u razvoju, kao i od individualnih sklonosti i potreba djece obrazovni programi, pored ostalog mogu:

1. modifikovati skraćivanjem ili proširivanjem sadržaja predmetnog programa;
2. prilagođavati mijenjanjem metodike kojom se sadržaji predmetnog programa realizuju.

Član 16 istog Zakona propisuje da je škola, odnosno resursni centar dužan da, po pravilu, u roku od 30 dana po upisu djeteta, donese individualni razvojno-obrazovni program za dijete sa posebnim obrazovnim potrebama (IROP), u saradnji sa roditeljem i o tome obavijesti Zavod za školstvo, Centar za stručno obrazovanje i Ispitni centar.

Više informacija moguće je naći na sajtu: <http://www.skolskiportal.edu.me/Pages/Inkluzivnoobrazovanje.aspx>

1. **Prilagođavanje programa darovitim učenicima**

Prema *Strategiji za razvoj i podršku darovitim učenicima* *(2015-2019)*, predviđen je specifični cilj: „Omogućiti obogaćivanje kurikuluma kao jedan od modela podsticanja darovitosti u školi“.

Darovitim učenicima treba dodijeliti ulogu nosilaca različitih projektnih i kreativnih aktivnosti. Predmet *Vrednovanje prostora* pruža mogućnost organizovanja debata, školskih akcija, izradu propagandnih materijala i slično, gdje daroviti učenici mogu zadovoljiti različita interesovanja i ispoljiti svoju kreativnost na različite načine.

Daroviti učenici mogu biti vršnjački edukatori na različite teme.

# **VREDNOVANJE OBRAZOVNO-VASPITNIH ISHODA**

U našim školama koristi se numerička skala od 1 do 5. Opis znanja, vještina i vrijednosti za svaki od pozitivnih djelova skale je prikazan tabelarno na nekoliko pimjera.

|  |  |  |  |
| --- | --- | --- | --- |
| Obrazovno-vaspitni ishod 1 (VIII razred)  *Na kraju učenja učenik će moći da procijeni vrijednost prostora u odnosu na održivi razvoj.* | | | |
| **Ocjena 2** | **Ocjena 3** | **Ocjena 4** | **Ocjena 5** |
| *Uočava* elemente prostora na terenu *(*prirodne elemente i one koje je napravio čovjek). | *Navodi primjere* djelovanja čovjeka na prostor i njihovo *uočavanje* na terenu. | *Vrednuje* značajprostora kao resursa. | *Povezuje* efikasno korišćenje prostora i održivi razvoj i predlaže mjere za unapređivanje. |
| Obrazovno-vaspitni ishod 2 (VIII razred)  *Na kraju učenja učenik će moći da donese zaključak o generalnim vrijednostima prostora.* | | | |
| **Ocjena 2** | **Ocjena 3** | **Ocjena 4** | **Ocjena 5** |
| *Identifikuje* generalne vrijednosti prostora kojiistražuje. | *Upoređuje* sadržaje na mapi sa elementima koji čine prostor i predstavlja prostor i elemenate koji ga karakterišu. | *Interpretira* karakteristike prostora upotrebom različitih instrumenata, dostignuća i skala procjena uz *objašnjavanje* složenosti i raznovrsnosti odnosa koji povezuju različite elemente prostora. | *Kritički procjenjuje*  potencijale za transformaciju datog prostora i *daje predloge* o tome kako djelovati na odnose među elementima da bi se očuvala i unapredila određena vrijednost. |

# **USLOVI ZA REALIZACIJU PREDMETA**

1. Nastavu može izvoditi nastavnik koji ima 240 CSPK-a i završen program obuke Vrednovanje i planiranje prostora - održivi gradovi i naselja.

Predmetni program **VREDNOVANJE PROSTORA,** izborni predmet za VIII i IX razred osnovne škole uradila je Komisija u sastavu:

Nevena Čabrilo, predsjednica

Vesna Keković, članica

Nacionalni savjet za obrazovanje (II saziv) na 15. sjednici, održanoj 03. jula 2017. godine, utvrdio je predmetni program **VREDNOVANJE PROSTORA** za VIII i IX razred osnovne škole.

1. *Svi izrazi koji se u ovom dokumentu koriste u muškom rodu obuhvataju iste izraze u ženskom rodu*. [↑](#footnote-ref-1)